KOMISSION ASETUS (EY) N:o 796/97,
annettu 30 päivänä huhtikuuta 1997,
naudanliha-alan tuonti- ja vientitodistusjärjestelmän soveltamista koskevista yksityiskohtaisista säännöistä annetusta asetuksesta (EY) N:o 1445/95 poikkeamisesta väliaikaisesti
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon naudanliha-alan yhteisestä markkinajärjestelystä 27 päivänä kesäkuuta 1968 annetun neuvoston asetuksen (ETY) N:o 805/68 (1), sellaisena kuin se on viimeksi muutettuna asetuksella (EY) N:o 2222/96 (2), ja erityisesti sen 9 ja 13 artiklan,
sekä katsoo, että
naudanliha-alan tuonti- ja vientitodistusjärjestelmän soveltamista koskevista yksityiskohtaisista säännöistä sekä asetuksen (ETY) N:o 2377/80 kumoamisesta 26 päivänä kesäkuuta 1995 annetun komission asetuksen (EY) N:o 1445/95 (3), sellaisena kuin se on viimeksi muutettuna asetuksella (EY) N:o 266/97 (4), 10 artiklan 5 kohdassa säädetään, että poiketen siitä, mitä mainitun artiklan 1 kohdassa säädetään, CN-koodeihin 0201 ja 0202 kuuluvien tuotteiden vientitodistushakemuksiin, jotka koskevat enintään 22 tonnin määrää, ei toimijan pyynnöstä sovelleta viiden päivän harkinta-aikaa, ja
on osoittautunut, että näitä pieniä määriä koskevien todistushakemusten osuus suhteessa todistushakemusten kokonaismäärään on jo jonkin aikaa ollut tavanomaista suurempi; vientiin 30 päivään kesäkuuta 1997 asti käytettävissä olevien määrien paremman hallinnoinnin varmistamiseksi on tämän vuoksi syytä keskeyttää väliaikaisesti kyseisen järjestelmän soveltaminen edellä mainittuun päivämäärään asti mainitun 5 kohdan viimeisen alakohdan mukaisesti,
ON ANTANUT TÄMÄN ASETUKSEN:
1 artikla
Keskeytetään asetuksen (EY) N:o 1445/95 10 artiklan 5 kohdan säännösten soveltaminen 30 päivään kesäkuuta 1997 asti.
2 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 30 päivänä huhtikuuta 1997.